મહારાષ્ટ્રના કથિત કિસાન આંદોલન સામે પ્રશ્ર્નાર્થ એટલા માટે થાય છે કે આ આંદોલન મૂળત: કિસાનોનું ન હતું. સત્ય એ છે કે આ આંદોલનમાં સહભાગી થનારાઓમાં ૯૫% લોકો ‘ભૂમિહીન’ વનવાસીઓ હતા. આ આંદોલનનો દોરીસંચાર કરી રહેલા વામપંથી નેતાઓએ પ્રસિદ્ધિ માટે આ કૂચને ‘કિસાન આંદોલન’ એવું તરકટી નામ આપ્યું હતું. તેમની મુખ્ય માંગણી ‘વન્ય ભૂમિ ઉપરના અધિકાર’ની હતી. અને આ માંગણી ૧૯૪૭થી ચાલી આવી હતી. ૬૦ વર્ષો સુધીના કોંગ્રેસ એનસીપીના શાસનમાં કોંગ્રેસીઓ વામપંથીઓ કે શિવસેનાને આ સમસ્યાનું ભાન થયું જ નહોતું. માંડ બે વર્ષ પૂર્વે ભાજપ યુતિની સરકારે સત્તા સંભાળી કે તરત જ વામપંથીઓને ‘અરાજકતા’નો રોગ લાગુ પડી ગયો. તેની પરાકાષ્ઠા ૧૧મી માર્ચના દિવસે આવી. પરંતુ આ રોગ ‘ડૉ. ફડનવીસની દવાથી ૧૨મી માર્ચે તો નામશેષ પણ થઈ ગયો.’